ไฟแนนซ์ทูเดย์
โดย...ใจฮิน
26 ก.พ. 2558

โดย...ใจฮิน
...สมหมาย ภาษี รมว.คลัง ในฐานะประธานกรรมาธิการพิจารณา ร่าง พ.ร.บ.ภาษีการรับมรดก ยังต้องรับมือหนักกับสมาชิกสภานิติบัญญัติแห่งชาติ (สนช.) จากก่อนหน้านี้ให้มีการปรับลดอัตราภาษีมรดก และเพิ่มวงเงินที่ได้รับยกเว้น ซึ่ง รมว.คลัง ไม่เห็นด้วย ล่าสุดมีข้อเสนอให้นำภาษีที่เก็บได้ไปตั้งเป็นกองทุนช่วยเหลือคนจน ซึ่งเป็นแนวคิดโบราณ ทำให้การดันภาษีมรดกยังวุ่นกันอีกหลายยก จนไม่รู้สุดท้ายรูปร่างหน้าตาจะเป็นอย่างไร แต่รู้อย่างเดียวว่า รมว.คลัง ยังไม่มีถอดใจ ไม่มีลาออก
...การปิดบัญชีจำนำข้าวล่าสุดของอนุกรรมการปิดบัญชีโครงการรับจำนำข้าว ที่มี รังสรรค์ ศรีวรศาสตร์ ปลัดกระทรวงการคลัง เป็นประธาน ถูกตั้งข้อสังเกตมากเรื่องการตีมูลค่าข้าว ที่ข้าวคุณภาพต่ำกว่าเกณฑ์มากๆ ยังขายได้ตันละ 8,000-1 หมื่นบาท ซึ่งสูงเกินจริง เพราะข้าวดีที่ระบายก่อนหน้านี้ขายกันได้ตันละหมื่นบาทต้นๆ เท่านั้น เรื่องนี้น่าคิดทั้งสองทางว่า หากอนุฯ ปิดบัญชีโดยใช้ราคาสูงเกินเป้า อาจเป็นการซุกผลขาดทุนไว้ หรือที่ผ่านมารัฐบาลมีการระบายขายในราคาถูกเกินจริงเพื่อหาผลประโยชน์ จนประเทศต้องแบกรับความเสียจำนวนมหาศาลกันแน่